**Den performative hjerne**

* **Om muligheden for at udfordre og sammentænke den neurobiologiske og sociale vinkel med studiet af kunst som eksempel.**

I dette foredrag vil jeg først skitsere to aktuelle paradigmer i humanistisk forskning – kognitivisme og konstruktivisme. Videnskabsteoretisk er kognitivismen traditionelt set karakteriseret ved essentialisme, universalisme og abstraktion, mens konstruktivismen omvendt ofte defineres ved et fokus på kontingens, kontekst og ’forskelstænkning’. I dagens humanistiske og samfundsvidenskabelige landskab kan man stadig finde eksempler på retninger, der holder disse dikotomier i hævd, men samtidig er der nu en stigende tendens til i stedet at forsøge at udfordre dem. Neurovidenskaben har begivet sig ud i det sociale og kulturelle felt, samtidig med at flere humanistiske studier er intenst optaget af kroppens betydning. Hermed opstår der nye udfordringer og faldgrubber, men også muligheder for sammentænkning, hvilket jeg vil illustrere med henholdsvis neuroæstetik og performativitetsteori som eksempler. Stadig eksisterer der dog grundlæggende epistemologiske forskelle, som måske ikke nødvendigvis kan eller skal overvindes, hvilket jeg afslutningsvis vil diskutere.

Primær kilde: *Kognition og konstruktion. To tendenser i humaniora og den offentlige debat*. Af Thomas Wiben Jensen. Netop udkommet på Samfundslitteratur.